शादी में बीएमडब्ल्यू कार न मिलने पर महिला डॉक्टर को ससुरालियों द्वारा मारपीट करने और जान से मारने की कोशिश करने का मामला सामने आया है। पीड़िता की शिकायत पर पुलिस ने केस दर्ज कर लिया है। पुलिस मामले की जांच कर रही है। सेक्टर-28 निवासी डा. स्वाति गोयल ने पुलिस को दी शिकायत में कहा कि उनकी शादी जनवरी 2014 में दिल्ली निवासी डा. मनीष गोयल के साथ हुई थी। परिवार वालों ने काफी दहेज दिया था। शादी के कुछ समय बाद ससुराल पक्ष के लोग बीएमडब्ल्यू या ऑडी कार की मांग करने लगे। उन्होंने जब विरोध किया तो उसे प्रताड़ित करना शुरू कर दिया। स्वाति का आरोप है कि पिछले साल 12 दिसंबर को उनके पति व सास ने बुरी तरह पीटा और जान से मारने का प्रयास किया। इसकी शिकायत उन्होंने दिल्ली पुलिस में भी की। पुलिस ने उनकी शिकायत पर काउंसलिंग के लिए बुलाया, मगर कोई कार्रवाई नहीं की। इसके बाद वे अपने मायके आ गईं। यहां भी ससुरालियों द्वारा परेशान करने का सिलसिला जारी रहा। परेशान होकर उन्होंने सेक्टर-31 थाने में शिकायत की। पुलिस ने डाॅ. मनीष गोयल समेत अन्य ससुरालियों के खिलाफ केस दर्ज कर लिया है।